2021 m. gegužės 19 d. Bendrojo Teismo sprendimas byloje Ryanair / Komisija (Ispanija; Covid-19)
(Byla T-628/20)1
(Valstybės pagalba – Ispanija – Rekapitalizavimo priemonės, skirtos paremti Ispanijos ekonomikos sistemines ir strategines įmones, reaguojant į COVID-19 pandemiją – Sprendimas neteikti prieštaravimų – Laikinoji valstybės pagalbos priemonių sistema – Priemonė, skirta dideliems valstybės narės ekonominiams sutrikimams atitaisyti – Priemonė, skirta visai valstybės narės ekonomikai – Nediskriminavimo principas – Laisvė teikti paslaugas ir įsisteigimo laisvė – Proporcingumas – Pagalbos gavėjų įsisteigimo Ispanijoje kriterijus – Nepalygintas pagalbos teigiamas ir neigiamas poveikis prekybos sąlygoms ir siekiui išsaugoti neiškraipytą konkurenciją – SESV 107 straipsnio 3 dalies b punktas – Sąvoka „pagalbos sistema“ – Pareiga motyvuoti)
Proceso kalba: anglų
Šalys
Ieškovė: Ryanair DAC (Sordsas, Airija), atstovaujama advokatų F.-C. Laprévote, E. Vahida, V. Blanc, I.-G. Metaxas-Maranghidis ir S. Rating
Atsakovė: Europos Komisija, atstovaujama L. Flynn, S. Noë ir F. Tomat
Atsakovės pusėje į bylą įstojusios šalys: Ispanijos Karalystė, atstovaujama L. Aguilera Ruiz ir S. Centeno Huerta, Prancūzijos Respublika, atstovaujama P. Dodeller ir T. Stehelin
Dalykas
Pagal SESV 263 straipsnį pateiktas prašymas panaikinti 2020 m. liepos 31 d. Komisijos sprendimą C(2020) 5414 final dėl valstybės pagalbos SA.57659 (2020/N) – Ispanija COVID-19 – Rekapitalizavimo fondai.
Rezoliucinė dalis
Atmesti ieškinį.
Ryanair DAC padengia savo ir Europos Komisijos patirtas bylinėjimosi išlaidas.
Ispanijos Karalystė ir Prancūzijos Respublika padengia savo bylinėjimosi išlaidas.
____________
1 OL C 414, 2020 11 30.